**Ioane**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ioane, mândru nume porţi!

De primenire creştinească.

Ioane, numele ţi-e dat

Din veche spiţă omenească.

În ţara asta, strigi: „Ion”!

Şi se răstoarnă-a noastră glie

De-atâţi’ Ioni ce dorm sub ea,

Şi-aşteaptă demni să reînvie.

În ţarinile noastre-a curs

Atâta trudă de pe fruntea

Ionilor cu palme tari,

Că azi, Ion se cheamă pâinea.

Mustesc de sânge de Ioni,

Pe-al patriei hotar, tranşee.

De n-ar fi fost Ioni pe-aici

Azi mulţi uitau cum să ne cheme.

Drept mulţumire, drag Ion,

Că ne-ai dat pâine, neam şi ţară,

Când se mai culcă vreun Ion,

Alţi trei vom boteza noi iară.

Nu se va stinge-n veci de veci

Pe-acest pământ brăzdat de tine

Cu boii, plugul, palma ta,

Numele tău sfânt va rămâne.

Ioane, mândru să îţi porţi

Numele-n vatra strămoşească.

De strigă unul azi: Ion!

Tresare ţara românească.